თბილისელთა მეორე გამარჯვება

ტუნისი. 7 თებერვალი. სსრ კავშირის ჩემპიონმა ფეხბურთში - თბილისის ”დინამომ” აქ თავისი მეორე ამხანაგური მატჩი ჩაატარა. მისი მეტოქე იყო არგენტინის მსოფლიო ჩემპიონატის ფინალური ეტაპის მონაწილე - ტუნისის ნაკრები. თბილისის დინამოელებმა შეძლეს მეტოქის დამარცხება - 2:1 (0:1).

ანგარიში 29-ე წუთზე გახსნა მასპინძელთა თავდამსხმელმა ბენ მაჰმუდმა. შემდეგ ინიციატივა თბილისელმა ფეხბურთელებმა აიღეს ხელთ და როგორც კი განახლდა თამაში შესვენების შემდეგ, 53-ე წუთზე, გუცაევმა გაიტანა საპასუხო გოლი - 1:1. 65-ე წუთზე ტუნისელებს კიდევ ერთხელ მოუხდათ თამაშის დაწყება ცენტრიდან ჩელებაძის დარტყმის შემდეგ და ეს ანგარიში საბოლოოდ შემორჩა მატჩს.

ტუნისის ნაკრების შემადგენლობაში თამაშობდა 5 ფეხბურთელი, რომლებიც არგენტინის მსოფლიო ჩემპიონატში გამოდიოდნენ. მათ შორის მეკარე ნაილიც, რომელმაც საყოველთაო აღიარება ჰპოვა. დინამოელები ასეთი შემადგენლობით თამაშობდნენ: გაბელია, კოსტავა, კანთელაძე, ჩივაძე, მუჯირი, დარასელია, მ. მაჩაიძე, ქორიძე, გუცაევი, ჩელებაძე, შენგელია (ჭილაია, 79).

”ლელო”, 8 თებერვალი, 1979 წ.